b'\n_START_ARTICLE_\nKlemen Bunderla\n_START_SECTION_\nPevska kariera\n_START_PARAGRAPH_\nPrvi mejnik na njegovi pevski poti je predstavljala udele\xc5\xbeba na Prvem glasu Gorenjske (pri devetih) leta 1993. V devetdesetih je nastopal po va\xc5\xa1kih veselicah z glasbeno skupino, nato pa se je po nekajletnem premoru, v \xc4\x8dasu katerega je mutiral in se bolj posve\xc4\x8dal radiu, leta 2006 zopet za\xc4\x8del resneje ukvarjati s petjem: najprej je eno leto obiskoval ure solopetja pri Jadranki Juras, nato pa pri sopranistki Veri Danilovi, pri kateri se je u\xc4\x8dil 5 let. Leta 2009, \xc5\xa1estnajst let po tem, ko je na njem nastopil prvi\xc4\x8d, je zmagal na festivalu Prvi glas Gorenjske (ki je potekal na Jesenicah) po izboru ob\xc4\x8dinstva. Zmago mu je prinesla interpretacija Kreslinove popevke \xc2\xbbDan neskon\xc4\x8dnih sanj\xc2\xab. \xc5\xa0ir\xc5\xa1a javnost ga je kot pevca spoznala v oddaji X Factor Slovenija. Na avdiciji se je predstavil s priredbo skladbe \xc2\xbbSway\xc2\xab\xc2\xa0Deana Martina in \xc5\xbeiranti \xe2\x80\x93 ena izmed njih je bila njegova nekdanja u\xc4\x8diteljica Jadranka Juras \xe2\x80\x93 so ga soglasno uvrstili v naslednji krog. Izpadel je po 3. dnevu X-kampa (bootcampa) in tako ni bil izbran za oddaje v \xc5\xbeivo (med prvo deveterico)._NEWLINE_2013 je iz\xc5\xa1la njegova prva pesem \xc2\xbbTvoja zvezda\xc2\xab, ki je nastala izpod peresa Ale\xc5\xa1a Klinarja. 2014 je za\xc4\x8del sodelovati s 3\xc4\x8celos (Sa\xc5\xa1o Kronegger, Matic Marinko in Gregor Gerbec), s katerimi so na Viktorjih 2013 premierno predstavili komad \xc2\xbbLepo je\xc2\xab. Leto zatem je izdal dva solo singla \xc2\xbbNa pomo\xc4\x8d\xc2\xab\xc2\xa0in \xc2\xbbOd tebe stran\xc2\xab, s 3\xc4\x8celos posnel \xc2\xbbHappy Day\xc2\xab, julija z njimi nastopil na festivalu Pivo in cvetje, 5. novembra pa na koncertu Andrej \xc5\xa0ifrer in prijatelji \xe2\x80\x93 Srce in razum v Cankarjevem domu. Imel je glavno mo\xc5\xa1ko vlogo Friderika II. v izvirnem celjskem muzikalu Veronika Deseni\xc5\xa1ka, ki je premiero do\xc5\xbeivel poleti 2016.\n_START_SECTION_\nVoditeljstvo\n_START_PARAGRAPH_\nSvojo radijsko kariero je za\xc4\x8del pri 15 letih na Radiu Triglav, lokalnem jeseni\xc5\xa1kem radiu, kjer je sodeloval predvsem pri mladinskih oddajah. Nato je (okrog 2006) prestopil na Radio Ekspres, kjer je med drugim vodil Popolno popoldne, zadnja leta (nekako od 2013) pa je voditelj na radiih Aktual (kjer ga je mo\xc4\x8d sli\xc5\xa1ati ob jutrih, dopoldnevih in vikendih) in Veseljak (kjer ga je mo\xc4\x8d sli\xc5\xa1ati ob ponedeljkih in petkih v \xc5\xbdidanem dopoldnevu). Bil je tudi televizijski voditelj, na primer na TV Papriki._NEWLINE_Ukvarja se tudi z igralstvom (z igro se je ukvarjal ve\xc4\x8d kot 10 let) in sinhronizacijo risank (npr. glas Muna v animiranem filmu Mun: Varuh Lune), bil je soustanovitelj Kulturnega dru\xc5\xa1tva K, u\xc4\x8dil se je gledali\xc5\xa1ke re\xc5\xbeije._NEWLINE_Od leta 2018 vodi slovenski pevski \xc5\xa1ov Nova zvezda Slovenije, ki je predvajan na Planet TV.\n_START_SECTION_\nZasebno \xc5\xbeivljenje\n_START_PARAGRAPH_\nNjegov o\xc4\x8de je Prekmurec. Junija 2015 sta se z dekletom Kajo Kav\xc4\x8di\xc4\x8d zaro\xc4\x8dila, a sta 2017 zaroko razdrla in se po 7 letih zveze raz\xc5\xa1la.'